ཕྱི་ལོ་༢༠༡༢ལོ་ནས་བཟུང་ཞི་ཅིན་ཕིན་གཞུང་ནས་ལྐོག་ཟ་རུལ་སུངས་ལ་རྒོལ་རྡུང་གཏོང་བའི་སྲིད་བྱུས་ཚ་ཚ་འུར་འུར་གྱིས་ལག་བསྟར་བྱེད་ཀྱི་ཡོད་པ་དེར་རྒྱ་ནག་ནང་ལོགས་ནས་རྒྱབ་སྐྱོར་དང་དགའ་བསུ་བྱེད་མཁན་ཤུགས་ཆེན་ཡོང་གི་ཡོད་ཀྱང་།ཆབ་སྲིད་འཐབ་ཇུས་དེའི་རྒྱབ་ལྗོངས་དང་དམིགས་ཡུལ་སྐོར་ལ་རྒྱལ་སྤྱིའི་ཆབ་སྲིད་དབྱེ་ཞིབ་པ་ཚོས།སྔོན་ཆད་རྒྱ་ནག་དམར་ཤོག་ཚོགས་པས་དཔལ་འབྱོར་འཛུགས་སྐྲུན་གྱི་ལག་ཆ་བེད་སྤྱད་དེ་ཆབ་སྲིད་ཀྱི་གནད་དོན་མང་པོ་ཞིག་སྟབས་བདེ་བོའི་ངང་ལེགས་འགྲུབ་བྱུང་ཡོད་ཀྱང་།ད་ལྟ་རྒྱ་ནག་གི་དཔལ་འབྱོར་ཉམས་རྒུད་དུ་འགྲོ་བའི་མགོ་བཙུགས་ཚར་ཡོད་པས།ཆབ་སྲིད་པ་ཚོར་མང་ཚོགས་ཀྱི་བློ་ཁ་དང་མཐུན་པའི་ལག་ཆ་གཞན་ཞིག་དགོས་པ་ནི་དམར་ཤོག་ཚོགས་པ་ཡུན་གནས་སྲ་བརྟན་ཡོང་བའི་ལམ་ཀ་ཉག་ཅིག་སྟེ་ལྐོག་ཟ་རུལ་སུངས་ཀྱི་གནད་དོན་ལ་སྟག་དང་སྦྲང་མ་མཉམ་རྡུང་གི་ཐབས་ཇུས་ཡིན་སྟབས།ཞི་ཅིན་ཕིན་གཞུང་གིས་ཐབས་ཇུས་དེ་ལག་བསྟར་ཟབ་ནན་བྱས་ཏེ།རྒོལ་རྡུང་གི་ཁྱབ་ཁོངས་སུ་དམར་ཤོག་གཞུང་གི་དབུས་ཆེས་མཐོའི་དཔོན་རིགས་ནས་ས་གནས་ཁག་གི་ལས་བྱེད་བར་ཡོད་ཀྱང་།ནག་ཉེས་ཕོགས་མཁན་ཚང་མ་དཔོན་རིགས་ཟུར་པ་དང་རྒས་ཡོལ་བ་ཙམ་ལས་དབུས་ཆེས་མཐོའི་དཔོན་རིགས་ལས་ཐོག་པ་ཚོར་གནས་སྤོས་ཙམ་གྱི་ཉེས་ཆད་མ་གཏོགས་རྒོལ་རྡུང་གི་སྲིད་བྱུས་ཏག་ཏག་ཅིག་ལག་བསྟར་བྱེད་ཀྱི་མེད་སྐོར་བརྗོད་ཀྱི་འདུག